text: I I.
  Carcer ad terrorem increscentis audaciae mediâ urbe excitatus, Colonia Ostiae in ipso maris Tiberisque confinio posita, ad totius orbis opes commeatusque recipiendos, murus denique, quo moenia urbis complexus est, plurimaque alia militaria opera, ut de caeteris jam non dicam, ob quae AEsificatoris ei Florus tribuit cognomentum, contra vim hostilem exstructa, inter prudentiora ejus domi facta censentur. Neque ignavum est adversus externos insultus sic etiam se tueri; & ridiculum omnino Lycurgi institutum, qui, ut auctor Epictetus est apud Stobaeum, quo suorum animos magis ad virtutem accenderet, Spartam muris circumdari noluit.